b'\n_START_ARTICLE_\nHumidori\n_START_PARAGRAPH_\nHumidori on tiivis laatikko, kaappi tai suurimmillaan huone, jossa s\xc3\xa4ilytet\xc3\xa4\xc3\xa4n sikareja sopivan l\xc3\xa4mp\xc3\xb6tilan ja kosteustason vallitessa. Suhteellinen kosteus sikareille on sopivimmillaan 65\xe2\x80\x9372\xc2\xa0%. Liian kuiva ilma luonnollisesti kuivattaa sikarit, jolloin ne ovat hauraita ja palavat liian suurella l\xc3\xa4mp\xc3\xb6tilalla, josta seuraa kitker\xc3\xa4 maku. Liian kostea ilma aiheuttaa sikarihomeen riskin. Sopiva s\xc3\xa4ilytysl\xc3\xa4mp\xc3\xb6tila on noin 18\xe2\x80\x9322 \xc2\xb0C. Liian l\xc3\xa4mmin s\xc3\xa4ilytysl\xc3\xa4mp\xc3\xb6tila nostaa eri tuholaisten riski\xc3\xa4. Tuholaisista p\xc3\xa4\xc3\xa4see eroon pakastamalla sikarit, mutta sulatus tulee tehd\xc3\xa4 hitaasti._NEWLINE_Humidoriin kuuluu s\xc3\xa4ilytysosan lis\xc3\xa4ksi kostutin ja tavallisesti kosteusmittari eli hygrometri. Kosteuttajana k\xc3\xa4ytet\xc3\xa4\xc3\xa4n Oasis-sient\xc3\xa4, joka pit\xc3\xa4\xc3\xa4 ilman kosteuden sopivana. Kosteuden s\xc3\xa4\xc3\xa4ntelyyn voidaan k\xc3\xa4ytt\xc3\xa4\xc3\xa4 my\xc3\xb6s humidorik\xc3\xa4ytt\xc3\xb6\xc3\xb6n tarkoitettuja kosteutta tasaavia (akryylipolymeeri) kiteit\xc3\xa4, joita on saatavana eri kosteustasojen yll\xc3\xa4pit\xc3\xa4miseen (65\xc2\xa0%, 70\xc2\xa0%). Kosteuttajana voidaan k\xc3\xa4ytt\xc3\xa4\xc3\xa4 my\xc3\xb6s m\xc3\xa4rk\xc3\xa4\xc3\xa4 ruokasuolaa, mik\xc3\xa4 kuitenkin saa aikaan hiukan korkeahkon 75\xc2\xa0% kosteustason._NEWLINE_Humidorin sisus on yleens\xc3\xa4 vuorattu k\xc3\xa4sittelem\xc3\xa4tt\xc3\xb6m\xc3\xa4ll\xc3\xa4 setrill\xc3\xa4 tai kirsikkapuulla. K\xc3\xa4sittelyt voivat aiheuttaa makuvirheit\xc3\xa4.\n_START_SECTION_\nK\xc3\xa4ytt\xc3\xb6kuntoon saattaminen\n_START_PARAGRAPH_\nKaupasta ostettu tai itse tehty humidori ei ole heti k\xc3\xa4ytt\xc3\xb6valmis. Analoginen hygrometri on kalibroitava suolalla. Ilmatiiviisti suljettuun pussiin (esimerkiksi MiniGrip) laitetaan astiassa tavallista suolaa. Suolaa kostutetaan siten, ett\xc3\xa4 osa suolasta on m\xc3\xa4rk\xc3\xa4\xc3\xa4, osa kuivaa. Kahdeksan tunnin kuluttua suhteellisen kosteuden pussin sis\xc3\xa4ll\xc3\xa4 pit\xc3\xa4isi olla melko tarkasti 75\xc2\xa0%. Jos hygrometri n\xc3\xa4ytt\xc3\xa4\xc3\xa4 eri lukua, sit\xc3\xa4 pit\xc3\xa4\xc3\xa4 s\xc3\xa4\xc3\xa4t\xc3\xa4\xc3\xa4. Kun s\xc3\xa4\xc3\xa4t\xc3\xb6 on tehty, hygrometri on valmis k\xc3\xa4ytt\xc3\xb6\xc3\xb6n._NEWLINE_Seuraavaksi humidorin kostuttimeen on imeytett\xc3\xa4v\xc3\xa4 kostutusainetta, jollaisena voidaan k\xc3\xa4ytt\xc3\xa4\xc3\xa4 propyleeniglykolia (PG); sit\xc3\xa4 saa apteekeista ja sikariliikkeist\xc3\xa4. PG-vesiseos saa aikaan 70% suhteellisen kosteuden. Ensit\xc3\xa4yt\xc3\xb6ll\xc3\xa4 laitetaan noin 50/50 -seos ja jatkossa kostutusaineeksi k\xc3\xa4y joko akkuvesi tai apteekin tislattu vesi. Joillakin akkuvesill\xc3\xa4 voi ongelmana olla kostuttimen kovettuminen, jolloin kostutinsienen teho laskee. Kostuttimena k\xc3\xa4ytettyyn Oasis-sieneen nestett\xc3\xa4 voi imeytt\xc3\xa4\xc3\xa4 niin kauan kuin sieni sit\xc3\xa4 imee. Ylim\xc3\xa4\xc3\xa4r\xc3\xa4iset nesteet voi pyyhki\xc3\xa4 kostuttimesta pois. Kun kostuttimen k\xc3\xa4\xc3\xa4nt\xc3\xa4\xc3\xa4 yl\xc3\xb6salaisin, sienest\xc3\xa4 ei saisi tippua vesipisaroita. Kostutin asetetaan humidorin sis\xc3\xa4lle. Humidorin annetaan olla tunti. Uuden humidorin seini\xc3\xa4 voi kostuttaa tislatulla vedell\xc3\xa4 tai lis\xc3\xa4t\xc3\xa4 snapsilasillisen vett\xc3\xa4, jotta kosteustason tuleminen sopivaksi ei kest\xc3\xa4isi kovin kauan. V\xc3\xa4lisein\xc3\xa4t voi ottaa humidorista pois. V\xc3\xa4liseini\xc3\xa4 voi sivell\xc3\xa4 tislatulla vedell\xc3\xa4 kostutetulla tekstiilill\xc3\xa4._NEWLINE_N\xc3\xa4iden vaiheiden j\xc3\xa4lkeen humidori suljetaan ja annetaan olla 3 vuorokautta, jonka j\xc3\xa4lkeen se on valmis sikareiden s\xc3\xa4ilytykseen.'